Die Nasionale Instituut vir Dowes (NID) kan bevestig dat ‘n saak van moord en selfmoord tans deur die polisie ondersoek word, na ‘n insident op Dinsdagoggend, 09 Oktober 2018 by hul opleidingseenheid se dameskoshuis. Die koshuis was volgens normale veiligheidsprosedures gesluit. Na bewering het ‘n man (23) in die vroeë oggendure toegang tot die gebou verkry deur die venster van die dameskoshuis se ontspanningslokaal te breek en so toegang tot ‘n damesstudent se kamer verkry. Hy het die meisie (21) se lewe geneem deur haar verskeie meswonde toe te dien en daarna ook sy eie lewe geneem. Hy was ook ‘n bedreiging vir die vyf ander dames in die kamer.